Author: rkurka
Last saved by: sulik
Company: MF-SR

Predkladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh zákona pána poslanca Igora Šulaja, ktorým sa dopĺňa zákon č. 595/2003 Z.z. o dani z príjmov v znení neskorších predpisov.
K predloženému návrhu zákona uvádza:

Všeobecne

	Poslanec Národnej rady Slovenskej republiky pán Šulaj predložil návrh zákona, ktorým sa dopĺňa zákon Slovenskej národnej rady č. 595/2003 Z.z. o dani z príjmov v znení neskorších predpisov, ktorý má za cieľ oslobodiť od dane z príjmov hypotekárne záložné listov, ktoré boli vydané do 31. 12. 2003.

	V predloženom návrhu zákona pán poslanec Šulaj navrhuje doplniť v § 52 zákona č. 595/2003 Z.z. o dani z príjmov v znení neskorších predpisov nový odsek, ktorý by umožňoval oslobodenie hypotekárnych záložných listov vydaných do 31. 12. 2003 od dane z príjmov podľa ustanovení § 4 ods. 2 písm. p) a § 19 ods. 2 písm. e) zákona č. 366/1999 Z.z. o daniach z príjmov v znení neskorších predpisov.

	Svoj návrh pán poslanec Šulaj zdôvodňuje tým, že zákon č. 595/2003 Z.z. o dani z príjmov v znení neskorších predpisov zdanil i úrokové výnosy z hypotekárnych záložných, ktoré boli podľa platného zákona o daniach z príjmov do 31. 12. 2003 oslobodené od dane a to tak u fyzických ako aj právnických osôb. Novým zákonom sa teda porušila zásada retroaktivity zákona pri zdaňovaní výnosov z hypotekárnych záložných listov vydaných do 31. 12. 2003. To znamená, že pri obchodovaní s hypotekárnymi záložnými listami, ktoré boli emitované do 31. 12. 2003 nebola výška dane zahrnutá do cenových podmienok predaja uvedených cenných papierov. Dodatočné zdanenie môže spôsobiť straty investorom – kupujúcim uvedených cenných papierov, ktorí nemohli predpokladať zmenu zdaňovania uvedených cenných papierov a tým i výšky ich výnosov z nich plynúcich.

Stanovisko

	Ministerstvo financií SR súhlasí s predloženým návrhom pána poslanca Šulaja na vydanie zákona, ktorým sa dopĺňa zákon č. 595/2003 Z.z. o dani z príjmov v znení neskorších predpisov. 
	Hypotekárne záložné listy sa používajú na financovanie hypotekárnych obchodov, ktoré majú dlhodobý charakter (napr. hypotekárne úvery majú lehotu splatnosti najmenej štyri roky a najviac tridsať rokov). Pri kalkulácii cenových podmienok hypotekárnych záložných listov vydaných do 31. 12. 2003, ktoré sú splatné po uvedenom termíne, nebolo uvažované so zavedením zdaňovania predmetných cenných papierov. Z uvedeného vyplýva, že dochádza k ovplyvňovaniu skutočných výnosov oproti očakávaným výnosom a to z dôvodu zdanenia hypotekárnych záložných listov, ktoré boli vydané do 31. 12. 2003 a ktorých úrokové výnosy boli v čase vydania oslobodené od dane podľa § 4 ods. 2 písm. p) a § 19 ods. 2 písm. e) zákona č. 366/1999 Z.z. o daniach z príjmov v znení neskorších predpisov.

Záver

	Ministerstvo financií SR odporúča vysloviť súhlas s návrhom zákona poslanca Národnej rady Slovenskej republiky Igora Šulaja, ktorým sa dopĺňa zákon č. 595/2003 Z.z. o dani z príjmov v znení neskorších predpisov.